**Z A P I S N I K**

sa 25. sjednice Općinskog vijeća Općine Tompojevci, održane u prostorijama Općine Tompojevci, A.G. Matoša 9, Tompojevci, dana 28. studenoga 2024. godine s početkom u 14,00 sati.

**Sjednici su nazočni članovi Općinskog vijeća Općine Tompojevci:**

1. Ivan Štefanac - predsjednik Općinskog vijeća
2. Ivana Tomaš
3. Mijo Horvatović
4. Zlatko Potočki
5. Antun Lukić,
6. Branislav Mišljenović

**Odsutni članovi Općinskog vijeća:**

1. Mihael Sabadoš
2. Tomislav Panenić
3. Robert Mesaroš
4. Dejan Ljikar

**Osim članova Općinskog vijeća, sjednici su nazočni:**

1. Milan Grubač -Općinski načelnik
2. Slavko Ždinjak - Zamjenik općinskog načelnika iz reda pripadnika rusinske nacionalne manjine
3. Melita Bitunjac – Referent-administarstivni tajnik

Predsjednik Općinskog vijeća (dalje u tekstu: Predsjednik) pozdravlja nazočne, utvrđuje da postoji kvorum za održavanje sjednice (nazočno 6 vijećnika od 10 vijećnika) i da se mogu donositi pravovaljane odluke.

Predsjednik daje dnevni reda na glasanje, te utvrđuje da je sa 6 glasova „ZA“, odnosno jednoglasno usvojen predloženi dnevni red.

DNEVNI RED:

1. Prijedlog Plana djelovanja Općine Tompojevci u području prirodnih nepogoda za 2025. godinu
2. Smjernice za organizaciju i razvoj sustava civilne zaštite Općine Tompojevci za period od 2024. do 2028. godine
3. Prijedlog Odluke o imenovanju Savjeta za zaštitu potrošača javnih usluga Općine Tompojevci

Prije prelaska na dnevni red Predsjednik je otvorio raspravu o zapisniku sa 24. sjednice Općinskog vijeća Općine Tompojevci, održane dana 11.09.2024. Pita ima li primjedbi na zapisnik. Primjedbi na zapisnik nije bilo te je Općinsko vijeće jednoglasno sa 6 glasova „ZA“ usvojilo Zapisnik.

**Točka 1.**

*Prijedlog Plana djelovanja Općine Tompojevci u području prirodnih nepogoda za 2025. godinu*

Predsjednik je izvjestitelj pod ovom točkom.

Predsjednik - sukladno članku 17. Zakona o ublažavanju i uklanjanju posljedica prirodnih nepogoda sve JLS dužne su do kraja studenog tekuće godine donijeti Plan djelovanja u području prirodnih nepogoda za sljedeću kalendarsku godinu (pojašnjava što sve sadržava Plan za 2025. godinu).

Predsjednik otvara raspravu.

Obzirom da se nitko nije javio za riječ, predsjednik zatvara raspravu i daje prijedlog Plana djelovanja Općine Tompojevci u području prirodnih nepogoda za 2025. godinu na glasanje, te konstatira da je **sa 6 glasova „ZA“, bez glasa „PROTIV“, i bez glasa „SUZDRŽAN“ prijedlog jednoglasno usvojen.**

**Točka 2.**

*Smjernice za organizaciju i razvoj sustava civilne zaštite Općine Tompojevci za period*

*od 2024. do 2028. godine*

Predsjednik je izvjestitelj pod ovom točkom.

Predsjednik- Zakonom o sustavu civilne zaštite određeno je da sustav civilne zaštite obuhvaća mjere i aktivnosti (preventivne, planske, organizacijske, operativne, nadzorne i financijske) kojima se uređuju prava i obveze sudionika, ustroj i djelovanje svih sustava civilne zaštite i način povezivanja institucionalnih i funkcionalnih resursa sudionika koji se međusobno nadopunjuju u jedinstvenu cjelinu radi smanjenja rizika od katastrofa te zaštite i spašavanja građana, materijalnih i kulturnih dobara i okoliša na teritoriju Republike Hrvatske od posljedica prirodnih, tehničko-tehnoloških velikih nesreća i katastrofa, otklanjanja posljedica terorizma i ratnih razaranja. Smjernice se donose na period od 4 godine (pojašnjava što sve sadržavaju Smjernice od 2024. do 2028. godine).

Predsjednik otvara raspravu.

Obzirom da se nitko nije javio za riječ, predsjednik zatvara raspravu i daje Smjernice za organizaciju i razvoj sustava civilne zaštite Općine Tompojevci za period od 2024. do 2028. godine na glasanje, te konstatira da je **sa 6 glasova „ZA“, bez glasa „PROTIV“, i bez glasa „SUZDRŽAN“ prijedlog jednoglasno usvojen.**

**Točka 3.**

*Prijedlog Odluke o imenovanju Savjeta za zaštitu potrošača javnih usluga Općine Tompojevci*

Predsjednik je izvjestitelj pod ovom točkom.

Predsjednik-Na prošloj sjednici Općinskog vijeća donesena je Odluka o osnivanju Savjeta za zaštitu potrošača javnih usluga Općine Tompojevci. Potrebno je donijeti Odluku o imenovanju Savjeta za zaštitu potrošača javnih usluga Općine Tompojevci i to predsjednika i dva člana. Predlažem: za predsjednika Ivana Štefanca, za člana Antuna Lukića i Dubravku Kraljević kao predstavnicu Centra za zaštitu potrošača Vukovarsko-srijemske županije «GLAS POTROŠAČA».

Predsjednik otvara raspravu.

Obzirom da se nitko nije javio za riječ, predsjednik zatvara raspravu i daje Prijedlog Odluke o imenovanju Savjeta za zaštitu potrošača javnih usluga Općine Tompojevci na glasanje, te konstatira da je **sa 6 glasova „ZA“, bez glasa „PROTIV“, i bez glasa „SUZDRŽAN“ prijedlog jednoglasno usvojen.**

Nakon što je iscrpljen dnevni red, predsjednik Općinskog vijeća poziva nazočne na postavljanje pitanja.

*Zlatko Potočki* pita što će biti s vodom na novo izgrađenoj cesti u ulici Zlatka Batakovića pa sve do groblja, postavljenim cijevima za odvod kod topole, staza kod groblja, razlika je 50 cm, voda se skuplja sa svih strana i gdje će odlaziti? Na mjestu gdje su navezli zemlju kada pada kiša sav mulj ide na stazu. Mora se nešto riješiti.

Općinski načelnik je odgovorio da je to projekt Uprave za ceste VSŽ, oni su investitori, spomenuo je njima i njihovom nadzoru, a tehnički pregled ceste tek treba biti pa ćemo vidjeti što će reći.

Obzirom da nije bilo više pitanja, Općinski načelnik se javi za riječ i upoznao je vijećnike sa svim projektima koji su nedavno završeni, koji se trenutno provode i koji će se provoditi na području Općine:

-Izgradnja dječjeg vrtića u Tompojevcima-građevinski radovi moraju biti završeni do 31.03.2025., a opremanje do 7 mjeseca 2025.

-Javna društvena zgrada u Čakovcima- radi se izolacija, strojarski radovi, postavljeni su solari koji će smanjiti troškove električne energije.

-Dječje igralište u Tompojevcima je završeno, na proljeće se gradi dječje igralište u Bokšiću, tako da će svih 5 naselja imati dječje igrališta.

-U tijeku su radovi na izgradnji višenamjenskog sportskog igrališta u Čakovcima, isto takvo igralište biti će iza dječjeg vrtića u Tompojevcima.

-U Mikluševcima se planira malonogometno igralište s umjetnom travom.

-Sanirano je divlje odlagalište otpada u Mikluševcima.

-Projekt ozelenjavanja-u narednom periodu počinje glodanje panjeva, pa sadnja novih stabala.

-Radi se projektna dokumentacija za rekonstrukciju Vatrogasnog doma Bokšić, te se planira prijaviti na javni poziv do kraja godine.

-početkom godine raspisuje se javni poziv za prijavu projekata iz ITU mehanizma (kulturni centar Mikluševci i svlačionice Berak, Mikluševci i Tompojevci).

-Stara Veleprometova trgovina (gdje će biti Kulturni centar) u ruševnom je stanju-načelnik i domar su ogradili zgradu da ne bi palo na nekog.

-Napravljeni su projekti za parkirališta i aplicirati će se na FZOEU.

-U izradi je projektna dokumentacija za izletište Kercel, čeka se rješavanje imovinsko-pravnih odnosa.

-Sanacija i izgradnja staza ići će iduće godine, nakon projekta uklanjanja stabala.

-Na prekograničnu suradnju Hrvatska-Mađarska prijavljena je rekonstrukcija drugog dijela Doma kulture Čakovci sa izgradnjom gledališta i pozornice.

-Za prekograničnu suradnju sa Republikom Srbijom u pregovorima je izrada projektne dokumentacije za vodovodnu mrežu u naselju Mikluševci

-Za prekograničnu suradnju sa Bosnom i Hercegovinom čekaju se kriteriji pa će se vidjeti što se može prijaviti

Općinski načelnik upoznao je vijećnike s najavljenom vizitacijom mons. Đure Hranića Općini Tompojevci koja je predviđena za 10.02.2025. godine. Trebali bi sudjelovati svi vijećnici, zaposlenici i udruge. Također je naglasio da će do konaca godine biti održana još jedna jako bitna sjednica Općinskog vijeća na kojoj treba usvojiti rebalans proračuna za 2024. godinu i proračun za 2025. godinu koji je veći nego prethodni usmjeren na razvoj naše Jedinice lokalne samouprave.

Predsjednik zaključuje rad sjednice u 14,33 sati.

KLASA: 021-05/21-01/15

URBROJ: 2196-26-02-24-49

Zapisnik vodila

Melita Bitunjac

PREDSJEDNIK OPĆINSKOG VIJEĆA

Ivan Štefanac